ΚΑΝΟΝΙΣΜΟΣ (ΕΚ) αριθ. 2772/1999 ΤΟΥ ΣΥΜΒΟΥΛΙΟΥ

της 21ης Δεκεμβρίου 1999

που προβλέπει τους γενικούς κανόνες ενός υποχρεωτικού συστήματος επισήμανσης του βοείου κρέατος

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 820/97 του Συμβουλίου, της 21ης Απριλίου 1997, σχετικά με τη θέσπιση συστήματος αναγνώρισης και καταγραφής των βοοειδών και την επισήμανση του βοείου κρέατος και των προϊόντων με βάση το βόειο κρέας(1), και ιδίως το άρθρο 19,

την πρόταση της Επιτροπής,

Εκτιμώντας τα εξής:

(1) στο άρθρο 19 του κανονισμού (ΕΚ) αριθ. 820/97 ορίζεται ότι, θεσπίζεται υποχρεωτικό σύστημα επισήμανσης του βοείου κρέατος, το οποίο είναι υποχρεωτικό σε όλα τα κράτη μέλη από την 1η Ιανουαρίου 2000· στο ίδιο άρθρο προβλέπεται επίσης ότι, οι γενικοί κανόνες του υποχρεωτικού συστήματος θα εκδωθούν πριν από την ημερομηνία αυτή, βάσει πρότασης της Επιτροπής·

(2) οι εν λόγω γενικοί κανόνες για το υποχρεωτικό σύστημα επισήμανσης του βοείου κρέατος εφαρμόζονται μόνο προσωρινά για μέγιστη περίοδο οκτώ μηνών, ώστε να μπορέσουν το Ευρωπαϊκό Κοινοβούλιο και το Συμβούλιο να λάβουν απόφαση σχετικά με την πρόταση κανονισμού όσον αφορά τη θέσπιση συστήματος αναγνώρισης και καταγραφής των βοοειδών και την επισήμανση του βοείου κρέατος και των προϊόντων με βάση το βόειο κρέας και την κατάργηση του κανονισμού (ΕΚ) αριθ. 820/97, που υποβλήθηκε από την Επιτροπή στις 13 Οκτωβρίου 1999·

(3) συνεπώς, κρίνεται σκόπιμο να θεσπιστούν απλοί γενικοί κανόνες για το υποχρεωτικό σύστημα επισήμανσης του βοείου κρέατος, τους οποίους θα μπορέσουν να τηρήσουν επί του παρόντος όλα τα κράτη μέλη· οι εν λόγω κανόνες θα πρέπει να αναφέρονται στις διατάξεις που προβλέπονται στο άρθρο 12, παράγραφος 1 του κανονισμού (ΕΚ) αριθ. 820/97·

(4) επιβάλλεται επίσης τα κράτη μέλη να συνεχίσουν να διατηρούν, προσωρινά, για μέγιστη περίοδο οκτώ μηνών, τη δυνατότητα επιβολής ενός υποχρεωτικού συστήματος επισήμανσης για το βόειο κρέας που προέρχεται από ζώα τα οποία έχουν γεννηθεί, έχουν εκτραφεί και έχουν σφαγεί στο έδαφός τους, σύμφωνα με το άρθρο 19, παράγραφος 4 του κανονισμού (ΕΚ) αριθ. 820/97·

(5) οι υποχρεωτικές αυτές ενδείξεις δεν πρέπει να οδηγήσουν σε καμμία αποδιοργάνωση των συναλλαγών μεταξύ των κρατών μελών·

(6) είναι επίσης σκόπιμο να επιτραπεί στους επιχειρηματίες να συνεχίσουν να προσθέτουν προαιρετικές ενδείξεις στις ετικέτες του βοείου κρέατος επιπλέον των υποχρεωτικών ενδείξεων·

(7) είναι επιβεβλημένο να διατηρηθούν οι ισχύουσες διατάξεις σχετικά με την προαιρετική επισήμανση λαμβάνοντας υπόψη ότι υπάρχει επείγουσα ανάγκη, επιβάλλεται να χορηγηθεί εξαίρεση από την προθεσμία των έξι εβδομάδων η οποία αναφέρεται στο Τμήμα Ι, σημείο 3 του πρωτοκόλλου σχετικά με το ρόλο των εθνικών κοινοβουλίων στην Ευρωπαϊκή Ένωση, το οποίο προσαρτάται στη συνθήκη του Άμστερνταμ,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Οι επιχειρηματίες και οι οργανώσεις εμπορίας του βοείου κρέατος κατά την έννοια του άρθρου 13 του κανονισμού (ΕΚ) αριθ. 820/97, τοποθετούν ετικέτες στο βόειο κρέας, σύμφωνα με τους κανόνες που αναφέρονται στο άρθρο 12, παράγραφος 1, δεύτερο εδάφιο, πρώτη, τρίτη και τέταρτη περίπτωση του κανονισμού (ΕΚ) αριθ. 820/97.

Ωστόσο, τα κράτη μέλη συνεχίζουν να διατηρούν τη δυνατότητα που προβλέπεται στο άρθρο 19, παράγραφος 4 του εν λόγω κανονισμού, μετά την 1η Ιανουαρίου 2000. Σε περίπτωση χρήσης αυτής της δυνατότητας, εφαρμόζονται οι διατάξεις του άρθρου 19, παράγραφος 5 του εν λόγω κανονισμού.

2. Οι κανόνες που αφορούν το προαιρετικό σύστημα οι οποίοι εφαρμόζονται μέχρι τις 31 Δεκεμβρίου 1999, σύμφωνα με τις διατάξεις του άρθρου 19 του κανονισμού (ΕΚ) αριθ. 820/97, θα συνεχίσουν να εφαρμόζονται σε οποιαδήποτε προαιρετική ένδειξη η οποία παρέχεται επιπλέον του υποχρεωτικού συστήματος επισήμανσης που αναφέρεται στη παράγραφο 1.

Άρθρο 2

Ο παρών κανονισμός αρχίζει να ισχύει την επόμενη ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός εφαρμόζεται από την 1η Ιανουαρίου έως τις 31 Δεκεμβρίου 2000.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 21 Δεκεμβρίου 1999.

Για το Συμβούλιο

Ο Πρόεδρος

T. HALONEN

(1) ΕΕ L 117 της 7.5.1997, σ. 1.